Claude Garamond
Claude Garamond var en fransk stempelskærer og skriftstøber. Han virkede i Paris fra 1515 og regnes blandt de første, der havde skriftfremstilling som hovederhverv.
I 1530erne slog han sig ned som selvstændig stempelskærer, og med forbillede i den ældre Bembo Antikva leverede han "Garamond"-skriften til flere fremtrædende, franske kolleger og bogtrykkere – heriblandt sin egen stedsøn, leksikografen Robert Estienne samt stempelskæreren Antoine Augereau (1485-1534), der antages at have skåret stempler for Estienne. Da Augereau i 1534 blev hængt som kætter var det Claude Garamonds navn, der siden klæbede til skriften. Ved Garamonds død i 1561 blev hans bo splittet op og solgt til bogtrykkerne Christoph Plantin i Antwerpen og André Weschel (u.å) i Frankfurt. Fra Weschel kom skriften til bogtrykker Christian Egenolff (1502-1555), der i 1592 udsendte det ældste prøveblad, der viser Garamond-skriften. Via støberiet Stempel i Frankfurt blev Egenolffs matricer bevaret og har siden 1926 dannet grundlag for Linotype Garamond til maskin- og fotosats og i dag til Adobes digitale version.
Claude Garamonds elegante antikva har lige siden midten af 1500-tallet været benyttet af tidens bedste bogtrykkere og opfattes i dag som Frankrigs historiske bogskrift.